කුසල් ජනිත් පෙරේරා හා තිලකරත්න ඩිල්ෂාන්ගේ ලකුණු 100ක ආරම්භක කඩුලු සබඳතාව මත ශ්‍රී ලංකාව ඊයේ රාත්‍රියේ ඩුබායි ක්‍රීඩාංගණයේදී පාකිස්තානයට එරෙහිව පැවැති දෙවැනි හා අවසාන ජාත්‍යන්තර විස්සයි20 තරගයේ මුලින් පන්දුවට පහර දෙමින් කඩුලු 3ක් පමණක් දැවී ලකුණු 211ක දැවැන්ත මුළු ලකුණු සංඛ්‍යාවක් වාර්තා කළේය.ආරම්භක පිතිකරු යුගළය මෙන්ම සීකුගේ ප්‍රසන්න හා කුමාර් සංගක්කාර ද ඉතාමත් ප්‍රවේගකාරී ඉනිම ක්‍රීඩා කළ අතර ඊයේ දක්නට ලැබුනේ හාත්පසින්ම වෙනස් ශ්‍රී ලංකා කණ්ඩායමකි.කුසල් ජනිත් හතරේ පහර 5ක් සහ හයේ පහර 4ක් එල්ල කරමින් පන්දු 59කින් ලකුණු 84ක් ලබා ගත්තේය.